Fiorentina s-a calificat pentru al doilea an la rând în finala Europa Conference League la fotbal, după ce a terminat la egalitate cu FC Bruges, 1-1, miercuri seara, în deplasare, în manşa secundă a semifinalelor.
Echipa viola câştigase în primul meci, pe ”Artemio Franchi”, cu 3-2.
Gazdele au deschis scorul pe Jan Breydelstadion, prin Hans Vanaken (20), echipa italiană egalând pe finalul timpului regulamentar, prin Lucas Beltran (85 – penalty), scrie Agerpres.
De remarcat însă că oaspeţii au avut nu mai puţin de trei bare în acest meci, două prin Christian Kouamé (35, 75) şi una prin Cristiano Biraghi (74).
FC Bruges a încheiat meciul în zece oameni, Denis Odoi primind al doilea cartonaş galben (90+4).
Finala este programată în data de 29 mai, la Atena, pe AEK Arena.
Joi seara (22:00) va avea loc manşa secundă a celeilalte semifinale, dintre Olympiakos Pireu şi Aston Villa (4-2 în tur).
Fiorentina a pierdut finala de anul trecut, în faţa formaţiei engleze West Ham United.